Propunere de REGULAMENT AL PARLAMENTULUI EUROPEAN ŞI AL CONSILIULUI de punere în aplicare a clauzei de salvgardare și a mecanismului de prevenire a eludării care permite suspendarea temporară a preferințelor tarifare din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte. /* COM/2015/0154 final - 2015/0079 (COD) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii Prezenta propunere vizează includerea în legislația Uniunii Europene a clauzei de salvgardare și a mecanismului de prevenire a eludării prevăzute în Acordul de asociere UE-Moldova. Contextul general Acordul de asociere cu Moldova, la fel ca majoritatea acordurilor noastre comerciale, include o clauză de salvgardare bilaterală. Prin intermediul acestui instrument, preferințele pot fi suspendate temporar în cazul în care aplicarea lor ar determina o creștere neprevăzută și semnificativă a importurilor, cauzând prejudicii economice industriei naționale a țării importatoare [și anume, este posibilă fie suspendarea liberalizării suplimentare a tarifului, fie reintroducerea nivelului taxei vamale aplicabile națiunii celei mai favorizate („NCMF”)]. În plus, acest acord include și un așa-numit mecanism de prevenire a eludării, care prevede posibilitatea de a reintroduce nivelul taxei vamale aplicabile NCMF atunci când importurile de anumite produse agricole din Moldova depășesc un prag dat, fără o justificare corespunzătoare cu privire la originea exactă a acestora. Este necesar un regulament de punere în aplicare al Parlamentului European și al Consiliului, pentru a institui în legislația internă a UE instrumentul de care este nevoie pentru a putea aplica clauza de salvgardare bilaterală și mecanismul de prevenire a eludării. Propunerea de regulament al Parlamentului European și al Consiliului anexată se bazează în mare măsură pe regulamente de punere în aplicare comparabile care au fost discutate și convenite la nivelul celor trei instituții pentru fiecare dintre recentele acorduri de liber schimb aflate în vigoare în prezent: Coreea (regulament publicat în 2011), America Centrală (regulament publicat în 2013) și Columbia și Peru (regulament publicat în 2013). 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Prezenta propunere de regulament de punere în aplicare rezultă direct din textul acordului negociat cu Republica Moldova. În consecință, nu este necesar să fie consultate separat părțile interesate și nici să se realizeze o evaluare a impactului. 3. ELEMENTELE JURIDICE ALE PROPUNERII Rezumatul acțiunii propuse Propunerea de regulament al Parlamentului European și al Consiliului anexată constituie instrumentul juridic pentru punerea în aplicare a clauzei de salvgardare și a mecanismului de prevenire a eludării din acordul încheiat deja cu Republica Moldova. Temeiul juridic Articolul 207 alineatul (2) din Tratatul privind funcționarea Uniunii Europene. 2015/0079 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de punere în aplicare a clauzei de salvgardare și a mecanismului de prevenire a eludării care permite suspendarea temporară a preferințelor tarifare din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte. PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, acționând în conformitate cu procedura legislativă ordinară[1], întrucât: (1) La 15 iunie 2009, Consiliul a autorizat Comisia să deschidă negocieri cu Republica Moldova în vederea încheierii unui nou acord între Uniune și Republica Moldova. (2) Aceste negocieri au fost finalizate cu succes, Acordul de asociere dintre Uniunea Europeană și Comunitatea Europeană a Energiei Atomice și statele sale membre, pe de o parte, și Republica Moldova, pe de altă parte[2] („acordul”) fiind semnat la 24 iunie 2014 și aplicat cu titlu provizoriu de la 1 septembrie 2014. (3) Este necesar să se stabilească procedurile de garantare a aplicării în mod eficace a clauzei de salvgardare care a fost convenită cu Republica Moldova. (4) Acordul include, de asemenea, un mecanism de prevenire a eludării, pentru suspendarea temporară a preferințelor tarifare privind anumite produse. Este necesar să se stabilească și procedurile pentru aplicarea acestui mecanism. (5) Măsurile de salvgardare pot fi luate în considerare numai dacă produsul în cauză este importat în Uniune în cantități atât de ridicate, în termeni absoluți sau în raport cu producția Uniunii, și în astfel de condiții încât cauzează sau amenință să cauzeze un prejudiciu grav producătorilor de produse similare sau direct concurente din Uniune, astfel cum se prevede la articolul 165 alineatul (1) din acord. (6) Ar trebui definiți anumiți termeni, precum „prejudiciu grav”, „amenințare cu producerea unui prejudiciu grav” și „perioadă de tranziție”, menționați la articolul 169 din acord. (7) Sarcina urmăririi și reexaminării acordului, a efectuării anchetelor și, după caz, a impunerii unor măsuri de salvgardare ar trebui îndeplinită în modul cel mai transparent cu putință. (8) Comisia ar trebui să primească din partea statelor membre informații care să cuprindă dovezi disponibile referitoare la orice tendințe ale importurilor care ar putea face necesară aplicarea măsurilor de salvgardare. (9) Fiabilitatea datelor statistice referitoare la toate importurile din Republica Moldova către Uniune este, așadar, esențială pentru a determina dacă sunt îndeplinite condițiile pentru aplicarea măsurilor de salvgardare. (10) Dacă se constată că există suficiente dovezi prima facie pentru a justifica inițierea procedurilor, Comisia ar trebui să publice un aviz în Jurnalul Oficial al Uniunii Europene. (11) Ar trebui să existe dispoziții detaliate privind deschiderea unor anchete, accesul la informațiile colectate și examinarea acestora de către părțile interesate, audierea părților interesate implicate, precum și posibilitatea ca acestea din urmă să prezinte observații. (12) Comisia ar trebui să informeze în scris Republica Moldova cu privire la deschiderea unei anchete și să se consulte cu Republica Moldova conform articolului 166 alineatul (1) din acord. (13) Se impune, de asemenea, stabilirea unor termene-limită pentru deschiderea unei anchete și pentru a stabili dacă sunt necesare măsuri de salvgardare, în scopul de a asigura desfășurarea cu rapiditate a acestui proces, ceea ce va permite creșterea securității juridice a operatorilor economici în cauză. (14) Aplicarea oricărei măsuri de salvgardare ar trebui să fie precedată de o anchetă, sub rezerva dreptului Comisiei de a aplica măsuri de salvgardare provizorii în circumstanțe critice, astfel cum se menționează la articolul 167 din acord. (15) Măsurile de salvgardare ar trebui aplicate numai în măsura și pe perioada considerate necesare pentru a preveni prejudiciul grav și pentru a facilita adaptarea. Ar trebui stabilită durata maximă a măsurilor de salvgardare, precum și dispoziții specifice pentru prelungirea acesteia și pentru reexaminarea acestor măsuri. (16) Ar trebui să existe posibilitatea de a suspenda taxele vamale preferențiale, timp de maximum șase luni, atunci când importurile de anumite produse agricole și produse agricole prelucrate ating volumele anuale de import definite în anexele (XV-C) la Acordul de asociere. (17) Din motive de transparență, Comisia ar trebui să prezinte Parlamentului European și Consiliului un raport anual privind punerea în aplicare a acordului și aplicarea măsurilor de salvgardare și a mecanismului de prevenire a eludării. (18) În scopul asigurării unor condiții uniforme pentru adoptarea de măsuri de salvgardare provizorii și definitive, pentru impunerea unor măsuri prealabile de supraveghere, precum și pentru încheierea unei anchete fără adoptarea de măsuri prevăzute în acord, Comisiei ar trebui să i se confere competențe de executare. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului[3]. (19) Ar trebui să se utilizeze procedura de consultare pentru adoptarea de măsuri de supraveghere și de măsuri de salvgardare provizorii, având în vedere efectele respectivelor măsuri și logica lor secvențială în legătură cu adoptarea de măsuri de salvgardare definitive. Ar trebui să se utilizeze procedura de consultare pentru adoptarea actelor de punere în aplicare, având în vedere că respectivele acte trebuie puse în aplicare rapid odată ce pragul relevant a fost atins și au doar o perioadă foarte limitată de aplicare. (20) Ar trebui să se utilizeze procedura de examinare pentru adoptarea de măsuri de salvgardare definitive și pentru reexaminarea acestor măsuri. (21) Comisia ar trebui să adopte acte de punere în aplicare cu aplicabilitate imediată dacă, în cazuri temeinic justificate, o întârziere în impunerea măsurilor de salvgardare provizorii ar cauza un prejudiciu care ar fi dificil de reparat sau pentru a preveni un impact negativ asupra pieței Uniunii ca urmare a creșterii importurilor. În cazul recurgerii la astfel de acte de punere în aplicare cu aplicabilitate imediată, ar trebui utilizată procedura de consultare, ADOPTĂ PREZENTUL REGULAMENT: CAPITOLUL I - DISPOZIȚII DE SALVGARDARE Articolul 1 Obiect și domeniu de aplicare 1. Prezentul regulament stabilește dispozițiile de punere în aplicare a clauzei de salvgardare și a mecanismului de prevenire a eludării care permite suspendarea temporară a preferințelor tarifare din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte. 2. Prezentul regulament se aplică produselor originare din Republica Moldova. Articolul 2 Definiții În sensul prezentului regulament: (a) „produs” înseamnă un bun originar din Uniune sau din Republica Moldova; un produs care face obiectul unei anchete poate viza una sau mai multe linii tarifare sau un subsegment al acestora, în funcție de circumstanțele specifice ale pieței sau de orice segmentare a produsului aplicată în mod obișnuit în industria Uniunii; (b) „părți interesate” înseamnă părțile afectate de importurile produsului în cauză; (c) „industria Uniunii” înseamnă totalitatea producătorilor de produse similare sau direct concurente din Uniune, care desfășoară activități pe teritoriul Uniunii, sau producătorii din Uniune ale căror producții colective de produse similare sau direct concurente constituie o proporție majoră a producției totale a produselor respective în Uniune sau, în cazurile în care un produs similar sau direct concurent este doar unul dintre cele câteva produse fabricate de producătorii din Uniune, industria Uniunii trebuie definită în raport cu operațiunile specifice realizate pentru producerea produsului similar sau direct concurent; (d) „prejudiciu grav” înseamnă o degradare generală considerabilă a situației industriei Uniunii; (e) „amenințare cu producerea unui prejudiciu grav” pentru situația industriei Uniunii înseamnă iminența evidentă a unui prejudiciu grav; (f) „perioadă de tranziție” înseamnă o perioadă de 10 ani de la intrarea în vigoare a acordului. Articolul 3 Principii 1. O măsură de salvgardare poate fi impusă în conformitate cu prezentul regulament dacă, în urma reducerii sau eliminării taxelor vamale instituite asupra unui produs originar din Republica Moldova, respectivul produs este importat în Uniune în cantități atât de ridicate, în termeni absoluți sau în raport cu producția Uniunii, și în astfel de condiții încât cauzează sau amenință să cauzeze un prejudiciu grav industriei Uniunii. 2. O măsură de salvgardare poate lua una dintre următoarele forme: (a) o suspendare a unei reduceri suplimentare a nivelului taxei vamale aplicate produsului vizat, prevăzută în calendarul de eliminare a tarifelor din acordul cu Republica Moldova; (b) o creștere a taxei vamale aplicate produsului în cauză la un nivel care să nu depășească valoarea cea mai mică dintre: – nivelul taxei vamale aplicate națiunii celei mai favorizate („NCMF”) pentru produsul în cauză, în vigoare în momentul adoptării măsurii; sau – nivelul de bază al taxei vamale, specificat în calendarele din anexa XV, în temeiul articolului 147 din acord. Articolul 4 Inițierea procedurilor 1. O procedură se inițiază la cererea unui stat membru, a unei persoane juridice sau a unei asociații fără personalitate juridică care acționează în numele industriei Uniunii, sau la inițiativa Comisiei în cazul în care Comisia consideră că există suficiente dovezi prima facie, constatate pe baza factorilor menționați la articolul 5 alineatul (5) din prezentul regulament, pentru a justifica inițierea unei astfel de proceduri. 2. Cererea conține, în general, următoarele informații: rata și volumul creșterii importurilor de produs în cauză, în termeni absoluți și relativi, cota de piață internă absorbită de importurile sporite și variațiile nivelului vânzărilor, producția, productivitatea, utilizarea capacităților, profiturile și pierderile și ocuparea forței de muncă în cadrul industriei Uniunii. 3. De asemenea, poate fi inițiată o procedură în cazul în care se constată o creștere bruscă a importurilor concentrate în unul sau în mai multe state membre, cu condiția să existe suficiente dovezi prima facie, constatate pe baza factorilor menționați la articolul 5 alineatul (5) din prezentul regulament, pentru a justifica inițierea unei astfel de proceduri. 4. Statele membre informează Comisia în cazul în care evoluțiile importurilor din Republica Moldova par să necesite măsuri de salvgardare. Această informare include dovezile menționate la alineatele (1) și (2). 5. Comisia informează statele membre atunci când primește o cerere de inițiere a unei proceduri sau atunci când consideră că este adecvată inițierea unei proceduri din proprie inițiativă în temeiul alineatului (1) din prezentul articol. 6. În cazul în care se constată că există suficiente dovezi prima facie pentru a justifica inițierea unei proceduri, Comisia inițiază procedura și publică un aviz în acest sens în Jurnalul Oficial al Uniunii Europene. Inițierea procedurii se realizează în termen de o lună de la data primirii de către Comisie a cererii în temeiul alineatului (1). 7. Avizul menționat la alineatul (6): (a) conține un rezumat al informațiilor primite și prevede ca orice informație relevantă să fie comunicată Comisiei; (b) stabilește termenul în care părțile interesate își pot face cunoscute observațiile în scris și pot comunica informații Comisiei, dacă trebuie să se țină seama de aceste observații și informații în timpul procedurii; (c) stabilește termenul în care părțile interesate pot cere să fie audiate de către Comisie în conformitate cu articolul 5 alineatul (9). Articolul 5 Anchetele 1. După inițierea procedurii, Comisia deschide o anchetă. Perioada prevăzută la alineatul (3) al prezentului articol începe de la data publicării deciziei de deschidere a anchetei în Jurnalul Oficial al Uniunii Europene. 2. Comisia poate cere statelor membre să îi furnizeze informații, caz în care statele membre iau toate măsurile necesare pentru a da curs oricăror astfel de cereri. Dacă aceste informații sunt de interes general și nu sunt confidențiale în sensul articolului 11 din prezentul regulament, acestea sunt incluse în dosarul neconfidențial, astfel cum se prevede la alineatul (8) al prezentului articol. 3. Atunci când este posibil, ancheta este finalizată în termen de șase luni de la deschidere. Termenul respectiv poate fi prelungit cu încă trei luni în circumstanțe excepționale, cum ar fi numărul neobișnuit de mare al părților interesate sau situațiile de piață complexe. Comisia informează toate părțile interesate cu privire la o astfel de prelungire și explică motivele acesteia. 4. Comisia colectează toate informațiile pe care le consideră necesare în vederea determinării îndeplinirii condițiilor prevăzute la articolul 3 alineatul (1) din prezentul regulament și, după caz, depune eforturile necesare pentru a verifica aceste informații. 5. Comisia evaluează toți factorii relevanți de natură obiectivă și măsurabilă care influențează situația industriei Uniunii, în special nivelul și volumul creșterii importurilor de produs în cauză, în termeni absoluți și relativi, cota de piață internă absorbită de importurile sporite și variațiile nivelului vânzărilor, producția, productivitatea, utilizarea capacităților, profiturile și pierderile și ocuparea forței de muncă. Această listă nu este exhaustivă, iar Comisia poate lua în considerare și alți factori relevanți pentru a stabili dacă există un prejudiciu grav sau o amenințare de prejudiciu grav, cum ar fi stocurile, prețurile, rentabilitatea capitalului angajat, fluxul de numerar și alți factori care cauzează sau care ar fi putut cauza prejudicii grave sau prezintă o amenințare de prejudiciu grav la adresa industriei Uniunii. 6. Părțile interesate care au comunicat informații în conformitate cu articolul 4 alineatul (7) litera (b) din prezentul regulament și reprezentanții Republicii Moldova pot lua cunoștință, prin cerere scrisă, de toate informațiile aflate la dispoziția Comisiei în legătură cu ancheta, cu excepția documentelor interne întocmite de autoritățile Uniunii sau de cele ale statelor membre, cu condiția ca aceste informații să fie relevante în vederea prezentării dosarului lor, să nu fie confidențiale în sensul articolului 11 din prezentul regulament și să fie utilizate de Comisie în cadrul anchetei. Părțile interesate care s-au manifestat pot prezenta Comisiei observațiile lor privind aceste informații. Atunci când există suficiente dovezi prima facie în sprijinul observațiilor respective, Comisia le ia în considerare. 7. Comisia se asigură că toate datele și statisticile utilizate în cadrul anchetei sunt reprezentative, disponibile, inteligibile, transparente și verificabile. 8. Imediat ce sunt întrunite condițiile tehnice necesare, Comisia asigură accesul online, protejat de o parolă, la dosarul neconfidențial (platforma online), pe care îl gestionează și prin care se difuzează toate informațiile relevante și care nu sunt confidențiale în sensul articolului 11 din prezentul regulament. Se acordă acces la această platformă online părților interesate, statelor membre și Parlamentului European. 9. Comisia audiază părțile interesate, în special în cazul în care acestea au solicitat acest lucru în scris, în termenul stabilit în avizul publicat în Jurnalul Oficial al Uniunii Europene, arătând că rezultatul anchetei este susceptibil de a le afecta și că există motive speciale pentru a fi audiate. Comisia audiază părțile interesate și cu alte ocazii dacă există motive speciale în acest sens. 10. Atunci când informațiile nu sunt furnizate în termenul stabilit de Comisie sau atunci când ancheta întâmpină un obstacol semnificativ, Comisia poate trage concluzii pe baza datelor disponibile. În cazul în care constată că o parte interesată sau o parte terță a furnizat informații false sau care induc în eroare, Comisia nu ține seama de informațiile respective și poate utiliza datele disponibile. 11. Comisia informează în scris Republica Moldova cu privire la deschiderea unei anchete. Articolul 6 Măsuri prealabile de supraveghere 1. Comisia poate adopta măsuri prealabile de supraveghere cu privire la importurile din Republica Moldova atunci când evoluția importurilor unui produs este de așa natură încât ar putea duce la una dintre situațiile menționate la articolele 3 și 4 din prezentul regulament. Respectivele acte de punere în aplicare se adoptă în conformitate cu procedura de consultare menționată la articolul 14 alineatul (3) din prezentul regulament. 2. Măsurile prealabile de supraveghere au o perioadă de valabilitate limitată. În lipsa unor dispoziții contrare, acestea încetează să fie valabile la sfârșitul celei de-a doua perioade de șase luni care urmează primei perioade de șase luni de la introducerea lor. Articolul 7 Impunerea de măsuri de salvgardare provizorii 1. Comisia adoptă măsuri de salvgardare provizorii în circumstanțe critice în care o întârziere ar provoca prejudicii dificil de remediat, în conformitate cu o constatare preliminară pe baza factorilor menționați la articolul 5 alineatul (5) conform căreia există suficiente dovezi prima facie care atestă faptul că importurile unui produs originar din Republica Moldova au crescut în urma reducerii sau a eliminării unei taxe vamale în conformitate cu calendarele incluse în anexa XV în temeiul articolului 147 din acord și că astfel de importuri cauzează sau amenință să cauzeze un prejudiciu grav industriei Uniunii. Respectivele acte de punere în aplicare se adoptă în conformitate cu procedura de consultare menționată la articolul 14 alineatul (3) din prezentul regulament. 2. În cazurile în care există motive imperative de urgență, inclusiv în cazul menționat la alineatul (3) al prezentului articol, Comisia adoptă imediat măsurile de salvgardare provizorii aplicabile. Respectivele acte de punere în aplicare se adoptă în conformitate cu procedura menționată la articolul 14 alineatul (5) din prezentul regulament. 3. În cazul în care un stat membru solicită intervenția imediată a Comisiei și în cazul în care sunt îndeplinite condițiile prevăzute la alineatul (1), Comisia adoptă o decizie în termen de cinci zile lucrătoare de la primirea cererii. 4. Măsurile de salvgardare provizorii nu se aplică timp de mai mult de 200 de zile calendaristice. 5. În cazul în care măsurile de salvgardare provizorii sunt abrogate deoarece ancheta arată că nu sunt îndeplinite condițiile stabilite la articolul 3 alineatul (1) din prezentul regulament, orice taxă vamală percepută în temeiul măsurilor de salvgardare provizorii respective se rambursează automat. 6. Măsurile de salvgardare provizorii se aplică oricărui produs pus în liberă circulație după intrarea în vigoare a măsurilor respective. Cu toate acestea, respectivele măsuri nu împiedică punerea în liberă circulație a produselor aflate deja în drum spre Uniune, atunci când destinația acestora nu mai poate fi schimbată. Articolul 8 Încheierea anchetelor și a procedurilor fără instituirea de măsuri 1. În cazul în care faptele stabilite definitiv demonstrează că nu sunt îndeplinite condițiile prevăzute la articolul 3 alineatul (1) din prezentul regulament, Comisia adoptă și publică în Jurnalul Oficial al Uniunii Europene o decizie de încheiere a anchetei și a procedurii. Respectivele acte de punere în aplicare se adoptă în conformitate cu procedura de examinare menționată la articolul 14 alineatul (4) din prezentul regulament. 2. Comisia publică, acordând importanța cuvenită protejării informațiilor confidențiale în sensul articolului 11 din prezentul regulament, un raport în care prezintă rezultatele și concluziile întemeiate la care a ajuns în ceea ce privește toate chestiunile pertinente, de fapt sau de drept. Articolul 9 Impunerea de măsuri de salvgardare definitive 1. În cazul în care faptele stabilite definitiv demonstrează că sunt îndeplinite condițiile prevăzute la articolul 3 alineatul (1) din prezentul regulament, Comisia poate adopta măsuri de salvgardare definitive. Respectivele acte de punere în aplicare se adoptă în conformitate cu procedura de examinare menționată la articolul 14 alineatul (4) din prezentul regulament. 2. Comisia publică, acordând importanța cuvenită protejării informațiilor confidențiale în sensul articolului 11 din prezentul regulament, un raport care cuprinde un rezumat al faptelor concrete și al considerațiilor relevante pentru stabilirea măsurilor. Articolul 10 Durata și reexaminarea măsurilor de salvgardare 1. O măsură de salvgardare rămâne în vigoare numai pe perioada necesară pentru a preveni sau pentru a remedia prejudiciul grav adus industriei Uniunii și pentru a facilita adaptarea. Această perioadă nu depășește doi ani, în afara cazului în care este prelungită în conformitate cu alineatul (3) al prezentului articol. 2. O măsură de salvgardare rămâne în vigoare în așteptarea rezultatului reexaminării efectuate în temeiul alineatului (3). 3. Durata inițială a unei măsuri de salvgardare poate fi prelungită cu cel mult doi ani dacă măsura de salvgardare este necesară în continuare pentru a preveni sau pentru a remedia prejudiciul grav adus industriei Uniunii și dacă există dovezi conform cărora industria din Uniune se adaptează. 4. Orice prelungire în conformitate cu alineatul (3) al prezentului articol trebuie să fie precedată de o anchetă la cererea unui stat membru, a unei persoane juridice sau a unei asociații fără personalitate juridică ce acționează în numele industriei Uniunii, sau la inițiativa Comisiei, în cazul în care există suficiente dovezi prima facie potrivit cărora condițiile prevăzute la alineatul (3) al prezentului articol sunt îndeplinite, pe baza elementelor menționate la articolul 5 alineatul (5) din prezentul regulament. 5. Deschiderea unei anchete se publică în Jurnalul Oficial al Uniunii Europene în conformitate cu articolul 4 alineatele (6) și (7) din prezentul regulament. Ancheta și orice decizie cu privire la o prelungire în conformitate cu alineatul (3) al prezentului articol se efectuează în conformitate cu articolele 5, 8 și 9 din prezentul regulament. 6. Durata totală a unei măsuri de salvgardare nu poate să depășească patru ani, inclusiv perioada de aplicare a oricărei măsuri de salvgardare provizorii, perioada inițială de aplicare și prorogarea acesteia. 7. O măsură de salvgardare nu se aplică după expirarea perioadei de tranziție, în afara cazului în care Republica Moldova este de acord cu acest lucru. Articolul 11 Confidențialitate 1. Informațiile primite în temeiul prezentului regulament nu pot fi utilizate decât în scopul pentru care au fost solicitate. 2. Nici informațiile de natură confidențială și nici informațiile furnizate în mod confidențial, primite în temeiul prezentului regulament, nu se dezvăluie fără consimțământul expres al persoanei care le furnizează. 3. Fiecare cerere de tratament confidențial indică motivele pentru care informația este confidențială. Cu toate acestea, în cazul în care persoana care a furnizat informația solicită ca aceasta să nu fie făcută publică sau să nu fie dezvăluită fie în întregime, fie sub formă de rezumat și în cazul în care respectiva cerere nu este justificată, informația în cauză poate să nu fie luată în considerare. 4. În orice caz, o informație este considerată confidențială atunci când se preconizează că dezvăluirea ei poate avea consecințe nefavorabile semnificative pentru persoana care a furnizat-o sau pentru sursa acesteia. 5. Alineatele (1)-(4) ale prezentului articol nu împiedică autoritățile Uniunii să facă trimitere la informații cu caracter general, în special la motivele pe care sunt bazate deciziile luate în temeiul prezentului regulament. Cu toate acestea, autoritățile respective țin seama de interesul legitim al persoanelor fizice și juridice care doresc ca secretele lor comerciale să nu fie dezvăluite. Articolul 12 Raportul 1. Comisia prezintă Parlamentului European și Consiliului un raport anual cu privire la aplicarea, implementarea și îndeplinirea obligațiilor din titlul V al acordului și din prezentul regulament. 2. Raportul include informații cu privire la aplicarea măsurilor provizorii și a măsurilor definitive, a măsurilor prealabile de supraveghere, a măsurilor de supraveghere regională și a măsurilor de salvgardare, precum și cu privire la încheierea anchetelor și a procedurilor fără instituirea de măsuri. 3. În raport se prezintă, de asemenea, un rezumat al statisticilor și al evoluției schimburilor comerciale cu Republica Moldova. 4. În termen de o lună de la prezentarea raportului de către Comisie, Parlamentul European poate să invite Comisia la o reuniune ad-hoc a comisiei sale competente în domeniu pentru a prezenta și pentru a explica orice aspect legat de punerea în aplicare a prezentului regulament. 5. Comisia publică raportul în termen de cel mult trei luni de la prezentarea acestuia către Parlamentul European și Consiliu. CAPITOLUL II – MECANISMUL DE PREVENIRE A ELUDĂRII PENTRU ANUMITE PRODUSE AGRICOLE ȘI PRODUSE AGRICOLE PRELUCRATE Articolul 13 1. Se stabilește un volum anual mediu pentru importurile de produse enumerate în anexa XV-C la acord, care fac obiectul mecanismului de prevenire a eludării prevăzut la articolul 148 din acord. În cazurile în care există motive imperative de urgență justificate în mod corespunzător, atunci când volumul importurilor dintr-una sau mai multe categorii de produse atinge volumul indicat în anexa XV-C la acord în orice an dat începând cu data de 1 ianuarie, cu excepția cazului în care a primit o justificare solidă din partea Republicii Moldova, Comisia adoptă un act de punere în aplicare cu aplicabilitate imediată în conformitate cu procedura menționată la articolul 14 alineatul (5) din prezentul regulament. Comisia poate să decidă suspendarea temporară a taxei preferențiale aplicate produsului (produselor) în cauză sau să decidă că o astfel de suspendare nu este adecvată. 2. Suspendarea temporară a taxei preferențiale se aplică pentru o perioadă maximă de șase luni de la data publicării deciziei de suspendare a taxei preferențiale. Înainte de expirarea perioadei de șase luni și în cazurile în care există motive imperative de urgență justificate în mod corespunzător legate de suspendarea taxelor preferențiale, Comisia poate adopta un act de punere în aplicare cu aplicabilitate imediată în conformitate cu procedura menționată la articolul 14 alineatul (5) din prezentul regulament în scopul de a anula suspendarea temporară a taxei preferențiale, dacă s-a asigurat că volumul din categoria relevantă de produse importate în plus față de volumul menționat în anexa XV-C la acord rezultă dintr-o modificare a nivelului de producție și a capacității de export a Republicii Moldova pentru produsul (produsele) în cauză. 3. Aplicarea mecanismului prevăzut în prezentul capitol nu aduce atingere aplicării măsurilor stabilite în capitolul I. Cu toate acestea, măsurile adoptate conform dispozițiilor din cele două capitole nu se aplică simultan acelorași produse. CAPITOLUL III – PROCEDURA COMITETELOR Articolul 14 1. Comisia este asistată de comitetul constituit prin articolul 4 alineatul (1) din Regulamentul (CE) nr. 260/2009 al Consiliului[4] (denumit în continuare „comitetul”). Comitetul este un comitet în sensul Regulamentului (UE) nr. 182/2011. 2. În sensul articolului 13, Comisia este asistată de Comitetul pentru organizarea comună a piețelor agricole, instituit prin articolul 229 alineatul (1) din Regulamentul (UE) nr. 1308/2013, și, în ceea ce privește produsele agricole prelucrate, Comisia este asistată de Comitetul de gestionare a problemelor orizontale referitoare la comerțul cu produse agricole prelucrate care nu sunt enumerate în anexa I, instituit prin articolul 44 alineatul (1) din Regulamentul (UE) nr. 510/2014[5]. Aceste comitete sunt comitete în sensul Regulamentului (UE) nr. 182/2011. 3. Atunci când se face trimitere la prezentul alineat, se aplică articolul 4 din Regulamentul (UE) nr. 182/2011. 4. Atunci când se face trimitere la prezentul alineat, se aplică articolul 5 din Regulamentul (UE) nr. 182/2011. 5. Atunci când se face trimitere la prezentul alineat, se aplică articolul 8 din Regulamentul (UE) nr. 182/2011, coroborat cu articolul 4 din același regulament. 6. În temeiul articolului 3 alineatul (5) din Regulamentul (UE) nr. 182/2011, în cazul în care se recurge la procedura scrisă pentru adoptarea de măsuri în temeiul alineatului (3) al prezentului articol, procedura se încheie fără rezultat dacă, în termenul stabilit de președinte, acesta din urmă decide astfel sau dacă o majoritate a membrilor comitetului, definită la articolul 5 alineatul (1) din Regulamentul (CE) nr. 182/2011, solicită acest lucru. CAPITOLUL IV - DISPOZIȚII FINALE Articolul 15 Intrarea în vigoare Prezentul regulament intră în vigoare în ziua următoare datei publicării în Jurnalul Oficial al Uniunii Europene. Acesta se aplică importurilor din Republica Moldova începând cu data de aplicare a acordului. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele [1] [2] Decizia 2014/492/UE a Consiliului din 16 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (JO L 260, 30.8.2014, p. 1). [3] Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13). [4] Regulamentul (CE) nr. 260/2009 al Consiliului din 26 februarie 2009 privind regimul comun aplicabil importurilor (JO L 84, 31.3.2009, p. 1). [5] Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (JO L 150, 20.5.2014, p. 1).